C 223/31

Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 223/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Peperone di Senise“

EU št.: PGI-IT-1532-AM01 – 5. 9. 2019

ZOP ()ZGO (X)

1. Skupina vložnikov in pravni interes

Consorzio di tutela del „Peperone di Senise“ IGP

Contrada Mercato CO Casa Comunale, Snc

85038 Senise Pz

ITALIJA

info@peperonediseniseigp.it

Konzorcij Consorzio di tutela del „Peperone di Senise“ IGP je pooblaščen za vložitev zahtevka za spremembo na podlagi člena 13(1) uredbe italijanskega ministrstva za kmetijstvo, prehrano in gozdarstvo št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☒ Ime proizvoda

☒ Opis proizvoda

☐ Geografsko območje

☐ Dokazilo o poreklu

☒ Metoda proizvodnje

☐ Povezava

☒ Označevanje

☐ Drugo [Navedite.]

4. Vrsta spremembe

☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Ime proizvoda

Zahteva se nanaša na spremembo imena iz „Peperone di Senise“ v „Peperoni di Senise“.

V točki 3 povzetka z dne 25. marca 1996 je ime, predlagano za registracijo, „Peperone di Senise“ namesto „Peperoni di Senise“, ki je navedeno nato v točki (f) tega povzetka ter v celotni specifikaciji proizvoda za ime, ki jo je leta 1996 v okviru postopka za registracijo iz člena 17 Uredbe (EGS) št. 2081/92 predložila Italija.

Namen spremembe je uskladiti oba dokumenta in preprečiti kakršno koli zmedo glede pravilnega imena, ki ga je treba uporabljati za poimenovanje zadevnega proizvoda.

Opis proizvoda

Člen 6 specifikacije proizvoda

1. Pri treh vrstah paprik – „appuntito“ (koničasta), „tronco“ (zaobljena) in „unico“ (ukrivljena) – je naslednja lastnost: „barva ob zrelosti, primerni za prodajo: — „zelena; — slezenasto rdeča;“ spremenjena tako: „barva ob zrelosti, primerni za prodajo: od zelene do slezenasto rdeče.“ S spremembo se upošteva postopna sprememba barve, ki z zorenjem prehaja iz zelene v rdečo.

2. Naslednji stavek: „Suh proizvod sestavljajo — ‚kite‘ ali ‚venci‘, dolgi 1,5 do 2 m, v katerih so nanizani spiralasto razporejeni plodovi (z enakimi morfološkimi lastnostmi kot svež proizvod), pri čemer posamezni plodovi, ki so slezenasto rdeče barve in vsebujejo največ 10–12 % vode, med seboj tvorijo kot 120°,“ je spremenjen tako: „Suh proizvod je v obliki ‚kit‘ ali ‚vencev‘ različne dolžine, ki ne presega 2 m, v katerih so nanizani spiralasto razporejeni plodovi (z enakimi morfološkimi lastnostmi, kot jih ima svež proizvod), pri čemer plodovi, ki so slezenasto rdeče barve in vsebujejo največ 18 % vode, med seboj tvorijo kot.“ Sprememba je potrebna, da bi se isti proizvod lahko tržil v obliki kit ali vencev, ki so (z dolžino manj kot 1,5 m) krajši od zdaj predvidenih, in bi se tako zadostilo posebnemu povpraševanju na trgu. Treba je bilo povečati vsebnost vode, ker se v nekaterih obdobjih leta zaradi podnebja ne more ohraniti 12-odstotna vsebnost vlage, v skladu s specifikacijo proizvoda pa je prepovedano umetno sušenje, in zato proizvoda ne bi bilo mogoče certificirati, tudi če se pri njegovem pridobivanju upoštevale zahteve iz specifikacije proizvoda.

3. Dodana je naslednja vrsta sušenega proizvoda, ki ga je dovoljeno prodajati: „v obliki celih posameznih plodov ali plodov brez peclja in semen, ki vsebujejo največ 18 % vode in so slezenasto rdeče barve.“ S spremembo se dovoljuje prodaja paprik „Peperoni di Senise“ v obliki posameznih plodov ali plodov brez peclja in semen. Namen spremembe je zadostiti povpraševanju potrošnikov, ki proizvoda ne želijo v obliki vencev ali kit, pač pa v vrečkah s posameznimi plodovi.

4. Stavek „v obliki izjemno finega ‚prahu‘, pridobljenega z mletjem sušenih paprik, potem ko se spečejo v pečici, da bi se odstranila odvečna vlaga,“ je nadomeščen z naslednjim: „v mleti obliki, pridobljeni iz sušenih paprik po njihovi morebitni peki v pečici, da bi se odstranila odvečna vlaga.“ Stavek je preoblikovan, da se lahko proizvaja mleta paprika „Peperoni di Senise“, katere granulacija je večja od tiste, ki je zdaj določena za papriko v prahu, da bi se zadostilo posebnemu povpraševanju na trgu.

Točka 3(b) povzetka

5. Naslednji stavek: „Ta zelo odporna rastlina se je dobro prilagodila na italijanske talne in podnebne razmere, zlasti na tiste na jugu, čeprav je razpoložljivost vodnih virov omejevalni dejavnik,“ je prestavljen v ad hoc točko 5 enotnega dokumenta.

6. Naslednji stavek: „Plod paprike ‚Peperone di Senise‘ ima tanko lupino in majhno vsebnost vode v osemenju, kar omogoča hitro sušenje, ki poteka po naravnih postopkih z neposrednim izpostavljanjem sončnim žarkom,“ je spremenjen tako: „Plod paprike ‚Peperoni di Senise‘ ima tanko lupino in majhno vsebnost vode v osemenju, kar omogoča hitro sušenje, ki poteka po naravnih postopkih s posrednim izpostavljanjem sončnim žarkom ali v zračnih prostorih.“ Pojasnjeno je, da zveza „plod paprike“ pomeni „Peperoni di Senise“, enotni dokument pa je usklajen s spremembo odstavka o metodi pridobivanja v členu 4(4) specifikacije proizvoda. Brez poseganja v postopke naravnega sušenja proizvoda se poskuša s spremembo preprečiti, da bi neposredna sončna svetloba poškodovala proizvod, ki ima zelo tanko in nežno lupino.

7. Naslednji stavek: „Predelani proizvod je oblikovan v ‚kite‘, tj. vence plodov, posušenih na soncu, ali v zelo fin ‚prah‘, pridobljen z mletjem sušenih plodov,“ je spremenjen tako: „Predelani proizvod je: — v obliki ‚kit‘ ali ‚vencev‘ različne dolžine, ki ne presega 2,0 m, v katerih so nanizani spiralasto razporejeni plodovi (z enakimi morfološkimi lastnostmi, kot jih ima svež proizvod), pri čemer plodovi, ki so slezenasto rdeče barve in vsebujejo največ 18 % vode, med seboj tvorijo kot; — v obliki celih posameznih plodov ali plodov brez peclja in semen, ki vsebujejo največ 18 % vode in so slezenasto rdeče barve; — v mleti obliki, pridobljeni iz sušenih paprik, po njihovi morebitni peki v pečici, da bi se odstranila odvečna vlaga.“ Enotni dokument je treba popraviti glede na spremembo zadnje alineje člena 6 specifikacije proizvoda.

Metoda proizvodnje

Člen 4 8. Naslednji obdobji sajenja in presajanja: „Obdobje sajenja: od zadnje tretjine februarja do druge tretjine marca; obdobje presajanja: od druge tretjine maja do prve tretjine junija;“ sta spremenjeni tako: „Obdobje setve: februar–marec obdobje presajanja: maj–junij.“ Sprememba obdobij sajenja in presajanja je povezana s podnebnimi spremembami v zadnjih letih. Ta sprememba nikakor ne vpliva na organoleptične lastnosti proizvoda. 9. Naslednji stavek o načinu presajanja: „— v luknje, narejene z lesenim sadilnim klinom,“ je spremenjen tako: „— v luknje, narejene z lesenim sadilnim klinom ali ustreznimi orodji za presajanje.“ Možnost je bila uvedena zaradi uporabe novih tehnik presajanja, s katerimi se lahko pridobi proizvod enake kakovosti in hkrati precej zmanjšajo napake, do katerih prihaja pri ročnih postopkih, ne da bi to škodilo kakovosti proizvoda. 10. Naslednje določbe v zvezi s sajenjem: „— v enojnih vrstah: pri čemer je razdalja med semeni 25–30 cm, med vrstami pa 70–80 cm; — v dvojnih vrstah: pri čemer je razdalja med semeni 35 cm, med vrstama 35 cm, med dvojnimi vrstami pa 120 cm; — na pravokotnih površinah (rasole): pri čemer je razdalja med semeni 35 cm, med vrstami pa 40 cm,“ so spremenjene tako: „Seje se lahko v enojnih ali dvojnih vrstah ali na pravokotnih površinah (rasole) z zastirkami ali brez njih, pri čemer se upošteva, da je najmanjša gostota zasaditve 30 000 rastlin na hektar, največja pa 57 000 rastlin na hektar.“ Sadilne razdalje so črtane, saj bi bili postopki gojenja zaradi njih za kmete preveč zavezujoči in zamudni; nadomeščene so z ustreznim obveznim načrtom zasaditve, v katerem je predviden tak razpon gostote rastlin, ki ne škoduje lastnostim proizvoda. V novem besedilu je določena možnost pokrivanja tal z zastirko zaradi boljšega obvladovanja plevela. 11. Naslednja določba o obdobju obiranja: „Obdobje obiranja: od prve tretjine avgusta, ko se plodovi obarvajo značilno slezenasto rdeče,“ je spremenjena tako: „Obdobje obiranja: takoj ko plodovi dosežejo zrelost, primerno za prodajo, kot je navedeno v členu 6, in dokler na rastlini ne nehajo dozorevati plodovi.“ Črtana je navedba prve tretjine avgusta kot obdobja obiranja in nadomeščena s sklicem na zrelost, primerno za prodajo. Sprememba je povezana s podnebnimi spremembami, ki vplivajo na obdobje dozorevanja in obiranja plodov. 12. Naslednja določba v odstavku o metodi pridobivanja: „Pridelek je treba obrati, ko popolnoma dozori,“ je spremenjena tako: „Pridelek, namenjen za sušenje, je treba obirati od tedaj, ko se plodovi iz zelene obarvajo rdeče, do popolne zrelosti (slezenasto rdeča).“ Vsebuje zahtevo o pomiku časa obiranja naprej, da plodovi med shranjevanjem ne bi postali prezreli. Dejansko se po obiranju faza zorenja plodov nadaljuje, dokler njihova rdeča barva ne ustreza obarvanju ob popolni zrelosti. 13. Naslednja določba v odstavku o metodi pridobivanja: „Plodovi morajo biti najmanj 2–3 dni razporejeni po platnenih plahtah ali mrežah v suhih, zelo zračnih in temnih prostorih,“ je spremenjena tako: „Plodovi se lahko najmanj 2–3 dni pustijo v zabojnikih z obranimi plodovi ali se razpostavijo po mrežah v suhih, zelo zračnih in temnih prostorih.“ V korist zabojnikov z obranimi plodovi je črtana uporaba plaht iz blaga za shranjevanje plodov, saj se s prvimi bolj upoštevajo higienska in fitosanitarna merila. 14. Naslednja določba v odstavku o metodi pridobivanja: „Peclji morajo biti med seboj povezani s tanko vrvico, da plodovi oblikujejo spiralo, pri čemer med seboj tvorijo kot približno 120°, tako da nastanejo značilni ‚venci‘ ali ‚kite,“ je spremenjena tako: „Paprike se lahko posušijo, tako da se: 1. njihovi peclji med seboj povežejo s tanko vrvico, da oblikujejo značilne vence ali kite, v katerih so plodovi spiralasto razporejeni, tako da med seboj tvorijo kot; 2. razporedijo neposredno na rešetke.“ Spremenjena je metoda pridobivanja s črtanjem merila kota „približno 120“, ki je bil določen pri spiralasti razporeditvi plodov, saj ga gospodarski subjekti pogosto težko preverijo. S tem novim besedilom je uvedena možnost sušenja posameznih paprik na rešetkah. Tako je mogoče poenostaviti poznejše postopke proizvodnje sušenega proizvoda. 15. Naslednja določba v odstavku o metodi pridobivanja: „Kite morajo biti izpostavljene soncu, dokler ni njihova vsebnost vode 10–12-odstotna. Nato jih je treba znova shraniti v zračne prostore,“ je spremenjena tako: „Paprike v kitah ali v obliki celih posameznih plodov morajo biti posredno izpostavljene sončnim žarkom ali nameščene v zračne prostore, primerne za sušenje.“ Določba o sušenju z neposrednim izpostavljanjem sončnim žarkom, dokler ni vsebnost vode 10–12-odstotna, je bila nadomeščena z določbo, v skladu s katero se plodovi bodisi posredno izpostavljajo sončnim žarkom bodisi se, kot dodatna možnost, sušijo v dobro zračnih prostorih. S spremembo se poskuša preprečiti, da bi neposredna sončna svetloba poškodovala proizvod, ki ima zelo tanko in nežno lupino. Opredelitev vsebnosti vode je bilo treba črtati, ker se v nekaterih obdobjih leta zaradi podnebja ne more ohraniti vsebnost vlage pod 12 %. Organoleptične lastnosti proizvoda ostajajo enake. 16. Naslednji določbi v odstavku o metodi pridobivanja: „— Paprike je treba po fazi sušenja peči v pečici, s čimer se odstrani odvečna vlaga, da se olajša poznejše mletje. — Proizvod se spremeni v prah z mletjem,“ sta spremenjeni tako: „Paprike, ki se bodo zmlele, se lahko po fazi sušenja pečejo v pečici, da se odstrani odvečna vlaga.“ S tem novim besedilom postane obdelava v pečici neobvezna in potrebna le, če ima proizvod preveč vlage. Poleg tega je sklicevanje na spremembo v prah z mletjem nadomeščeno in vključeno v natančnejši tehnični izraz „zmlele“ za opis postopka obdelave proizvoda.

Člen 5 17. Stavek „Pri gojenju paprik z zaščiteno geografsko označbo ‚Peperoni di Senise‘ so dovoljene le take agronomske prakse, s katerimi dobi proizvod posebne značilne lastnosti,“ je prestavljen v ad hoc člen 4. 18. Odstavek: „Regionalni nadzorni organi in Consorzio di tutela dei ‚Peperoni di Senise‘, ustanovljen na pobudo odbora za pospeševanje kmetijstva, morajo preveriti in oceniti: — morfološke vidike plodov iz člena 6, — vsebnost suhe snovi osemenja, ki mora biti 13–15 %. Consorzio di tutela bi moral med drugim: — preveriti, kako izvajajo specifikacijo proizvoda na kmetijskih gospodarstvih; — proizvajalcem paprik ‚Peperoni di Senise‘ zagotavljati storitve in pomoč, potrebne za izvajanje te specifikacije proizvoda; — voditi register proizvajalcev ter zbirati podatke in informacije o papriki ‚Peperoni di Senise‘; — spodbujati in upravljati znamko ter načrte za urejanje in načrtovanje zaščitene proizvodnje, da se ohranijo ekonomska in tržna vrednost ter raven kakovosti paprik; — izvajati dejavnosti nadzora, vključno s sodelovanjem z javnimi organi, da se preprečijo in kaznujejo morebitni ponaredki, nepravilnosti in nezakonitosti, ki škodujejo paprikam ‚Peperoni di Senise‘,“ je spremenjen tako: „Vsaka faza postopka proizvodnje se nadzira z evidentiranjem vhodnih in izhodnih proizvodov za vsako fazo posebej. S tem nadzorom ter vpisom katastrskih parcel, na katerih se goji proizvod, proizvajalcev in tistih, ki živilo pakirajo, v ustrezne registre, ki jih v ta namen vodi nadzorni organ, se zagotavlja sledljivost proizvoda. Nadzorni organ nadzoruje vse fizične in pravne osebe, vpisane v ustrezne registre, v skladu s določbami iz specifikacije proizvoda in ustreznega načrta nadzora.“ Črtan je sklic na dejavnosti, ki jih izvajajo regionalni nadzorni organi in Consorzio, ker niso zahtevane z določbami člena 7 Uredbe (EU) št. 1151/2012. S to spremembo je odstavek preoblikovan, prejšnje besedilo pa je nadomeščeno z odstavkom, ki je skladen z določbami člena 7(d) in člena 37 navedene uredbe. Tako nova različica specifikacije proizvoda ustreza določbam veljavnih predpisov.

Povezava

V specifikacijo proizvoda so dodani elementi iz točke (f) povzetka, ki so podlaga za registracijo paprik „Peperoni di Senise“ v register zaščitenih označb porekla in zaščitenih geografskih označb Evropske unije. Ti isti elementi so bili vključeni tudi v točko 5 enotnega dokumenta, priloženega temu zahtevku za spremembo.

Doda se naslednji člen:

„Za papriko ‚Peperoni di Senise‘ je značilno naslednje: zaradi posebnih talnih in okoljskih razmer območja proizvodnje se močno razlikuje od drugih proizvodov iste vrste ter ima značilno ceno in kakovost, zlasti pa zelo tanko lupino ploda in dobro pritrjen pecelj. Na območju proizvodnje, s katerega izvira paprika ‚Peperoni di Senise‘, se že od vekomaj proizvaja zelenjava, saj je to namakalno območje z zelo starodavno tradicijo, na katerem so zelo primerne talne in podnebne razmere za gojenje paprike. Ozemlje občine Senise je torej prav gotovo eno od območij, kamor je bilo že v davni preteklosti uspešno uvedeno gojenje paprike ter kjer se je paprika prilagodila značilnostim talnih in podnebnih razmer, pri tem pa je ohranila določene elemente trdoživosti, značilne za prve ‚rastline‘, uvedene na to območje. Paprike ‚Peperoni di Senise‘ imajo zlasti zelo tanko lupino, zaradi česar je proizvod lažje sušiti po naravnih metodah, značilnih za območje proizvodnje, njihovi plodovi pa so že pripravljeni za mletje. Druga pomembna značilnost je pecelj, ki se tudi po sušenju ne odtrga od ploda, zaradi česar se lahko paprike medsebojno povežejo v značilne ‚kite‘.“

Pakiranje

Člen 7 19. Naslednje besedilo: „Paprike ‚Peperoni di Senise‘ je treba tržiti na naslednje načine: svež proizvod: v lesenih zabojih s prostornino 12–15 kg; suh proizvod: v kitah (vencih), dolgih 1,5 do 2 m; predelan proizvod: v posodah iz neprosojnega stekla s prostornino 500 ali 1 000 g ali v vrečkah s prostornino 50 in 100 g, izdelanih iz plastificiranega papirja s prozorno odprtino,“ je spremenjeno tako: „Paprike ‚Peperoni di Senise‘ je treba tržiti na naslednje načine: svež proizvod: v živilski embalaži, ki ustreza veljavnim pravnim določbam; suh proizvod: — v kitah (vencih), dolgih največ 2 m; — v obliki celih posameznih plodov ali plodov brez peclja in semen v živilski embalaži, ki ustreza veljavnim pravnim določbam; predelan proizvod: mlet, v živilski embalaži, ki ustreza veljavnim pravnim določbam.“ S spremembo se uvajajo nove določbe glede pakiranja svežega, suhega in mletega proizvoda, da lahko tisti, ki živilo pakirajo, izpolnijo različne zahteve trga. Pri novih določbah se glede suhega proizvoda upoštevajo tudi spremembe člena 6 specifikacije proizvoda, ki se nanašajo na dolžino kit ali vencev, ter uvedba vrste proizvoda v obliki posameznih plodov s pecljem in semeni ali brez njih. Sprememba se nanaša tudi na točko 3.5 enotnega dokumenta.

Označevanje

Člen 9 1. Dodan je naslednji stavek, naveden že v povzetku, ki je podlaga za registracijo imena: „Proizvod, dan v uporabo, mora vsebovati navedbo ZGO ‚Peperone di Senise‘, ki ji sledi priložnostni logotip.“ 2. Logotip Ob upoštevanju novih zahtev trga se je zdelo ustrezno spremeniti sliko logotipa imena, da bi postala izvirnejša. Uporablja se tak logotip: V specifikacijo proizvoda je dodan opis tehničnih značilnosti, potrebnih za reprodukcijo zgornjega logotipa. Spremembi 20 in 21 se nanašata tudi na točko 3.6 enotnega dokumenta.

Člen 8 3. Jasneje so navedeni sklici na organ, ki preverja skladnost s specifikacijo proizvoda. Odstavek: „Izvajanje zahtev te specifikacije proizvoda nadzira ministrstvo za kmetijstvo, prehrano in gozdarstvo, ki lahko v skladu s členom 10 Uredbe (EGS) št. 2081/92 za nadzor proizvodnje in trženja paprik ‚Peperone di Senise‘ uporablja storitve združenja proizvajalcev,“ je nadomeščen z naslednjim: „Preverjanje skladnosti s specifikacijo proizvoda se izvaja v skladu s členom 37 Uredbe (EU) št. 1151/2012. Nadzorni organ za preverjanje specifikacije proizvoda je Agroqualità S.p.A. Viale Cesare Pavese, 305 I – 00144 Rim, Italija – tel. +39 654228675 – faks +39 654228692 – e-naslov: agroqualita@agroqualita.it.“

ENOTNI DOKUMENT

„Peperoni di Senise“

EU št.: PGI-IT-1532-AM01 – 5.9.2019

ZOP ()ZGO (X)

1. Ime proizvoda

„Peperoni di Senise“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz točke 1

Ime „Peperoni di Senise“ izvira iz poljščine Capsicum annuum, razhudnikovke s poreklom iz Amerik.

Populacija paprik, ki jih gojijo v Senisu, ni uradno priznani kultivar, temveč lokalni ekotip.

Plod paprike „Peperoni di Senise“ ima tanko lupino in majhno vsebnost vode v osemenju, kar omogoča hitro sušenje, ki poteka po naravnih postopkih s posrednim izpostavljanjem sončnim žarkom ali v zračnih prostorih.

Paprike „Peperoni di Senise“ se dajejo v uporabo sveže ali kot predelani proizvod.

Sveži proizvod zajema tri vrste paprik: „appuntito“ (koničasta), „tronco“ (zaobljena) in „unico“ (ukrivljena).

Predelani proizvod je:—

— v obliki „kit“ ali „vencev“ različne dolžine, ki ne presega 2,0 m, v katerih so nanizani spiralasto razporejeni posamezni plodovi (z enakimi morfološkimi lastnostmi, kot jih ima svež proizvod), pri čemer plodovi, ki so slezenasto rdeče barve in vsebujejo največ 18 % vode, med seboj tvorijo kot,

— v obliki celih posameznih plodov ali plodov brez peclja in semen, ki vsebujejo največ 18 % vode in so slezenasto rdeče barve,

— v mleti obliki, pridobljeni iz sušenih paprik, po njihovi morebitni peki v pečici, da bi se odstranila odvečna vlaga.

3.3 Krma (samo za proizvode živalskega izvora) in surovine (samo za predelane proizvode

—

3.4 Posebne faze proizvodnje, ki jih je treba izvajati na opredeljenem geografskem območju

Fazi gojenja in predelave paprike „Peperoni di Senise“ potekata na geografskem območju proizvodnje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Paprike „Peperoni di Senise“ je treba tržiti na naslednje načine:

svež proizvod: v živilski embalaži, ki ustreza veljavnim pravnim določbam;

suh proizvod:

— v kitah (vencih), dolgih največ 2 m,

— v obliki celih posameznih plodov ali plodov brez peclja in semen v živilski embalaži, ki ustreza veljavnim pravnim določbam,

— predelan proizvod: mlet, v živilski embalaži, ki ustreza veljavnim pravnim določbam.

3.6 Posebna pravila za označevanje proizvoda, za katerega se uporablja registrirano ime

Proizvod, dan v uporabo, mora vsebovati navedbo ZGO „Peperone di Senise“, ki ji sledi priložnostni logotip.

Logotip:

Dovoljeno je uporabljati dodatne navedbe, ki se nanašajo na imena, imena družb ali kmetijska gospodarstva, če proizvod vedno ustreza značilnostim iz specifikacije proizvoda in če te navedbe ne zavajajo potrošnikov.

4. Jedrnata opredelitev geografskega območja

Območje proizvodnje geografske označbe obsega ustrezna območja občin Senise, Francavilla S.S., Chiaromonte, Valsinni, Colobraro, Tursi, Noepoli, S. Giorgio Lucano, Sant’Arcangelo, Roccanova, Montalbano Jonico in Craco.

5. Povezava z geografskim območjem

Za papriko „Peperoni di Senise“ je značilno naslednje: zaradi posebnih talnih in okoljskih razmer območja proizvodnje se močno razlikuje od drugih proizvodov iste vrste ter ima značilno ceno in kakovost, zlasti pa zelo tanko lupino ploda in dobro pritrjen pecelj.

Na območju proizvodnje, s katerega izvira paprika „Peperoni di Senise“, se že od vekomaj proizvaja zelenjava, saj je to namakalno območje z zelo starodavno tradicijo, na katerem so zelo primerne talne in podnebne razmere za gojenje paprike.

Ozemlje občine Senise je torej prav gotovo eno od območij, kamor je bilo že v davni preteklosti uspešno uvedeno gojenje paprike ter kjer se je paprika prilagodila značilnostim talnih in podnebnih razmer, pri tem pa je ohranila določene elemente trdoživosti, značilne za prve „rastline“, uvedene na to območje.

Paprike „Peperoni di Senise“ imajo zlasti zelo tanko lupino, zaradi česar je proizvod lažje sušiti po naravnih metodah, značilnih za območje proizvodnje, njihovi plodovi pa so že pripravljeni za mletje. Druga pomembna značilnost je pecelj, ki se tudi po sušenju ne odtrga od ploda, zaradi česar se lahko paprike medsebojno povežejo v značilne „vence“.

Sklic na objavo specifikacije proizvoda

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletišču: http://www.politicheagricole.it/flex/cm/pages/ServeBLOB.php/L/IT/IDPagina/3335

Dostopno je tudi

neposredno na domači strani spletnega mesta ministrstva za kmetijske, živilske in gozdarske politike (www.politicheagricole.it), kjer v zgornjem desnem kotu zaslona izberete „Qualità“ (Kakovost), nato ob robu na levi strani zaslona „Prodotti DOP IGP STG“ (Proizvodi ZOP, ZGO in ZTP) in nazadnje „Disciplinari di Produzione all’esame dell’UE“ (Specifikacije proizvoda, predložene Evropski uniji).

(1) UL L 343, 14.12.2012, str. 1.